เลขาอาเซียนฟันธงเงินสกุลเดียวไม่เกิด
เลขาธิการอาเซียน แย้มอาเซียนยังไม่มีแนวโน้มจะใช้เงินสกุลเดียวกัน
8 ธ.ค. 2554

เลขาธิการอาเซียน แย้มอาเซียนยังไม่มีแนวโน้มจะใช้เงินสกุลเดียวกัน 
นายสุรินทร์ พิศสุวรรณ เลขาธิการอาเซียน กล่าวว่า เรื่องการใช้เงินสกุลเดียวกันในอาเซียนคงจะใช้เวลาอีกนานสำหรับเรื่องนี้ เนื่องจากเศรษฐกิจและการเมืองของแต่ละประเทศมีความแตกต่างกัน 
อย่างไรก็ดี รัฐบาลไทยควรให้ความสำคัญกับประชาคมเศรษฐกิจอาเซียน (เออีซี) ด้วย ไทยต้องหาโอกาสในการจับจองพื้นที่ในตลาดโดยเร็ว เพราะการเป็นเออีซีทำให้มีตลาดใหญ่ขึ้นจากการมีประชากรกว่า 600 ล้านคน มีมูลค่าอัตราการเจริญเติบโตทางเศรษฐกิจ (จีดีพี) กว่า 2 ล้านล้านเหรียญสหรัฐ 
นายสุรินทร์ กล่าวว่า อยากเสนอให้มีการตั้งกองทุนพิเศษอัตราดอกเบี้ยต่ำสนับสนุนให้เอกชนมาลงทุนในอาเซียนเพิ่มเติมด้วย เรื่องการใช้เงินสกุลเดียวกันในอาเซียน ยังไม่มีวาระในการพิจารณา และคงจะใช้เวลาอีกนานสำหรับเรื่องนี้ เนื่องจากเศรษฐกิจและการเมืองของแต่ละประเทศมีความแตกต่างกัน 
เลขาธิการอาเซียน ยังกล่าวต่อไปว่า ประเทศไทยต้องเร่งฟื้นความเชื่อมั่นหลังวิกฤตน้ำท่วมครั้งนี้ที่สร้างความเสียหายจำนวนมาก ไม่น่าต่ำกว่า 100 ล้านเหรียญสหรัฐ ซึ่งต้องทำให้นักลงทุนมั่นใจว่า ไทยเรายังเป็นฐานการผลิต การค้า การส่งออก และการท่องเที่ยวได้ 
“ควรทำผ่านเวทีการประชุมระดับโลกอย่างเอเปก จี20 อาเซียน เป็นต้น โดยอาจจะทำในภาคการท่องเที่ยวก่อนก็ได้ว่าประเทศไทยพร้อมแล้วสำหรับการกลับมาทำธุรกิจอีกครั้ง” นายสุรินทร์ กล่าว